יקוב אינגבריגטסן

ביוגרפיה

אינגבריגטסן נולד וגדל בסנדנס, למשפחת אתלטים מצטיינת. אחיו, הנריק (יליד 1991) ופיליפ (יליד 1993) זכו באליפות אירופה (הלסינקי 2012 ואמסטרדם 2016 בהתאמה) בריצת 1500 מטר. שלושתם מתאמנים בהדרכתו של אביהם, ירט אינגבריגטסן. יקוב החל להתאמן בגיל צעיר ומעיד על עצמו שהתאמן כמקצוען מגיל 8. כבר כשהיה בן 15, התחרה באליפות העולם לנוער (עד גיל 20), בה הצליח להעפיל לגמר ריצת 1500 המטרים ולסיים תשיעי, בתוצאה של 3:51.09 דקות. מאוחר יותר באותה שנה, באליפות אירופה במרוצי שדה לנוער, זכה במדליית הזהב.

2017

בחודש מאי בתחרות ליגת היהלום ביוג'ין, אינגבריגטסן הפך לרץ הצעיר ביותר שיורד מ-4 דקות בריצת מייל, כשקבע תוצאה של 3:58.07 דקות וסיים במקום ה-11, כשהוא בן 16 וחצי בלבד. חודש לאחר מכן, בריצת מייל שנערכה מחוץ לתחרות ליגת היהלום באוסלו, סיים ראשון בשיא אישי חדש של 3:56.29 דקות.
באליפות אירופה לנוער שנערכה בחודש יולי בגרוסטו, איטליה, הוא זכה בשתי מדליות זהב; בריצת 5000 מטר, בה קבע תוצאה של 14:41.67 דקות, ובריצת 3000 מטר מכשולים בה קבע תוצאה של 8:50.00 דקות. בגמר ריצת 1500 המטרים אינגבריגטסן היה המועמד המוביל לניצחון, אך הוא נפל בסיבוב האחרון, מה שגרם לו לסיים שמיני.

2018

בתחרות ליגת היהלום ביוג'ין שנערכה בחודש מאי, סיים אינגבריגטסן רביעי בריצת מייל לאחר שקבע שיא אירופאי חדש לנוער של 3:52.28 דקות. חודשיים לאחר מכן באליפות העולם לנוער הוא זכה במדליית כסף בריצת 1500 מטר בתוצאה של 3:41.89 דקות, ובריצת 5000 מטר זכה במדליית ארד בשיא אירופאי חדש לנוער של 13:20.78 דקות. באותו חודש סיים רביעי בריצת 1500 מטר בתחרות ליגת היהלום במונקו בשיא אישי חדש של 3:31.18 דקות.
באליפות אירופה שנערכה בברלין באוגוסט 2018 זכה אינגבריגטסן בשתי מדליות זהב בתוך יממה, והפך לאלוף אירופה הצעיר ביותר. בריצת 1500 מטר עשה זאת בתוצאה של 3:38.10 דקות, לפני מרצין לוונדווסקי מפולין (3:38.14 דקות) וג'ייק וייטמן מבריטניה (3:38.25 דקות). הנריק, אחיו סיים במקום רביעי (3:38.50 דקות) ופיליפ האלוף היוצא סיים רק במקום 12 (3:41.66 דקות). בריצת 5000 מטר הוא שיפר את שיאו האירופאי לנוער, כשקבע תוצאה של 13:17.06 דקות, לפני אחיו הנריק אינגבריגטסן (13:18.75 דקות) והאלוף בריצה הכפולה מורד אמדוני מצרפת (13:19.14 דקות).

2019

בפברואר 2019 קבע אינגבריגטסן שיא עולם חדש לנוער בריצת 1500 מטר באולם, כשקבע תוצאה של 3:36.21 דקות.
באליפות אירופה באולם שנערכה בחודש מרץ בגלאזגו, זכה אינגבריגטסן בשתי מדליות, זהב וכסף. מדליית זהב בריצת 3000 מטר בתוצאה של 7:56.15 דקות, לפני כריס אוהייר  מבריטניה (7:57.19 דקות) שזכה במדליית כסף ואחיו הנריק שזכה במדליית ארד בתוצאה זהה לזו של אוהייר. בשלב המוקדמות הוא קבע שיא אירופה לנוער של 7:51.20 דקות. מדליית כסף בריצת 1500 מטר בתוצאה של 3:43.23 דקות, אחרי מרצ'ין לבנדובסקי (3:42.85 דקות) ולפני חסוס גומז מספרד (3:44.39 דקות).
בחודש מאי סיים אינגבריגטסן שלישי בריצת 1500 מטר בתחרות ליגת היהלום בסטוקהולם בתוצאה של 3:37.30. חודש לאחר מכן סיים שישי בריצת מייל בליגת היהלום באוסלו בתוצאה של 3:53.04 דקות ורביעי בסטנפורד בשיא אישי חדש של 3:51.30 דקות, וביולי סיים פעמיים שני בתחרויות מסבב ליגת היהלום בריצת 1500 מטר, כשבלוזאן קבע שיא אירופאי חדש לנוער של 3:30.16 דקות, ובמונקו בתוצאה של 3:30.47 דקות. באותו חודש סיים שני גם בריצת 5000 מטר, בתחרות ליגת היהלום בלונדון, לאחר ששבר את שיאו האירופאי לנוער וקבע גם שיא נורווגי חדש של 13:02.03 דקות. חודש לאחר מכן בליגת היהלום בפריז, סיים רביעי בריצת 1500 מטר בתוצאה של 3:31.33 דקות, ובגמר ליגת היהלום שנערך בבריסל, סיים שני בריצת 1500 מטר לאחר שקבע תוצאה של 3:31.62 דקות, אחרי טימותי צ'ריוט (3:30.22 דקות) ולפני אחיו, פיליפ (3:33.33 דקות).
באליפות העולם שנערכה בדוחה, בחודש ספטמבר, הוא סיים במקום חמישי בתוצאה של 13:02.93 דקות. עוד לפני כן בשלב המוקדמות, נפסל מכיוון שרץ שלושה צעדים מחוץ למסלול, אך מכיוון שנדחף החוצה עירער ופסילתו בוטלה. כמה ימים לאחר מכן, בריצת 1500 המטרים, סיים אינגבריגטסן רביעי לאחר שקבע תוצאה של 3:31.70 דקות, 24 מאיות ממרצ'ין לבנדובסקי שזכה במדליית הארד.